text: Els sons i la poesia d'arrels guineanes arriben a El Pumarejo amb Mû Mbana | Barcelona Cultura
  9,60 € (+2 euros si no sou socis d'El Pumarejo. Porteu un document d'identitat)
  Els sons i la poesia d'arrels guineanes arriben a El Pumarejo amb Mû Mbana
  La presentació de les traduccions al castellà de dues obres de pensadors africans propicia l'actuació a El Pumarejo el divendres, 9 de juny, del músic guineà Mû Mbana (a la imatge. Foto: Joan Torras) i del DJ Cheb Lila.
  El Pumarejo és una sala del barri de Vallcarca que ofereix espais de treball equipats per a músics dels estils més diversos, però que acull també, sota la forma d'una associació cultural, un escenari on bandes i artistes, sovint de caràcter underground o experimental, mostren la seva feina.
  Ara, però, la sala esdevé escenari de la presentació de dues traduccions al castellà d'obres de pensadors africans de renom: Julius Nyerere, un polític socialista considerat pare de la nació tanzana, i Amílcar Cabral, dirigent històric del moviment per a la independència de Guinea Bissau i de Cap Verd.
  A iniciativa de docents i estudiants de la Universitat Pompeu Fabra, Ediciones Wanáfrica edita en castellà dos llibres dedicats al pensament d'aquests autors. I ho celebra amb la presentació de la col·lecció de la qual tots dos llibres formen part, Pensamiento africano de ayer para mañana, i amb un concert doble.
  El principal convidat del concert és Mû Mbana, un artista, cantant, compositor i poeta d'origen guineà que ja porta anys combinant els sons i la poesia de la seva terra amb ritmes procedents del jazz.
  Ell va formar, l'any 2000, el trio de jazz-fusió Nemfen, però a la vegada va estar col·laborant amb Kathy Autrey en el grup de gospel The Negro Spiritual. Mbana, a més, ha col·laborat amb una pila d'artistes de l'escena local, que van de La Locomotora Negra a Manu Dibango, passant per Rosa Zaragoza, José Luis Montón i la cantant Ana Salazar, amb la qual va formar part d'un espectacle de la companyia de dansa contemporània Iliacán Danza.
  Són només algunes de les col·laboracions i projectes d'un músic inquiet que, en la seva compareixença davant del públic a El Pumarejo, no oferirà una actuació convencional sinó una barreja de concert i sessió de meditació guiada que promet força. Si voleu anar fent boca i descobrir com sona la veu de Mû, feu clic aquí i escoltareu el tema Kolón Bai.
  Després de Mû Mbana, la nit continuarà amb una sessió de DJ a càrrec del selector Cheb Lila (Gerard Casas), una figura de prestigi que és tot un expert en els sons que vénen d'Àfrica.
  Si voleu saber més sobre la presentació de la col·lecció Pensamiento africano de ayer para mañana i sobre l'actuació de Mû Mbana i Cheb Lila, consulteu el Facebook de l'esdeveniment.